钦定古今图书集成/明伦汇编/官常典/第750卷 > 秦镐
## 钦定古今图书集成/明伦汇编/官常典/第750卷 > 秦镐

按《汝宁府志》：“镐字周京，汝阳人。家贫，性至孝，为诸生，
试辄第一，屡困场屋。县令刘汝康嘉其才，捐资使入
太学，复不第。镐遂绝意仕进，肆力古诗词，遨游晋、鲁、
吴、越十馀载。归来投老南陔，当事多造访之，镐幅巾
藜杖，相见惟谈世外事。学使潘曾纮以逸才荐，御史
李日宣疏于朝。时与江左刘伯宗、江右万茂先、楚中”
谭元春同应征辟，镐坚不就。作诗有“颍水半瓢岩月
细，桐江一线野云宽”之句。寇陷城，胁之，不从，绝粒而
死，年八十有二。先自题墓石云：“人间贫孝子，地下老
书生。”